text: [{"text_idx": "#000004", "text": "Dhoohinsa hamaa galgala kana qarqara Buufata Doonii magaalaa Beeyruut keessatti muudateen, hanga ammaatti yoo xiqqaate namoonni kudhan akka du\u2019anii fi kanneen biroo dhibbatti lakkaahaman ammoo madaahuu qondaaltonni biyyattii beeksisan.\nMinisteerri fayyaa Lubnaan Hamad Hasan Aljazeeraaf akka himetti, dhoohinsi kun maal akka tahe hanga ammaatti hin beekamne. Haata\u2019u malee dhoohinsa guddaa kanaan buufatnii doonii harki caalu akka barbadaaheefi, gamoowwan fageenya irra jiran hedduunis kan miidhaman tahuus ibsame.\nBalaa kana hordofuun hojjattooni lubbuu baraaran helikoptaraa fi maakinootaan deeggaramuun ibidda naannichatti qabate dhaamsuuf kan carraaqaa jiran tahuus odeeyfannoon argame ni addeessa."}]